31997D0292
L 048/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ № 292/97/EО НА ЕВРОПЕЙСКИЯ ПАРЛАМЕНТ И НА СЪВЕТА
от 19 декември 1996 година
за оставяне в сила на националните закони, които забраняват влагането на някои добавки в производството на някои специални храни
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 100a от него,
като взеха предвид Директива 89/107/ЕИО на Съвета oт 21 декември 1988 г. за сближаване на законодателствата на държавите-членки относно добавките, разрешени за влагане в храни, предназначени за консумация от човека (1), и по-специално член 3a от нея,
като взеха предвид предложението на Комисията (2),
като взеха предвид становището на Икономическия и социален комитет (3),
в съответствие с процедурата, предвидена в член 189б от Договора (4),
като имат предвид, че правилата за хармонизиране в областта на добавките не трябва да засягат прилагането на разпоредбите, които забраняват влагането на някои добавки в някои специални храни, смятани за традиционни и произвеждани на тяхна територия, и които са в сила в държавите-членки от 1 януари 1992 година;
като имат предвид, че списъкът на храните, смятани за традиционни, трябва да се състави въз основа на уведомленията, изпратени от държавите-членки до Комисията преди 1 юли 1994 г.; че все пак е необходимо да се вземат под внимание уведомленията, изпратени след тази дата от новите държави-членки;
като имат предвид обаче, че настоящото решение няма за цел да определи традиционния характер на храните; че в частност този традиционен характер не се свежда до самата забрана за влагане на добавки в тези храни;
като имат предвид, че въпреки това трябва да се отчита значението на забраната за влагане на някои категории добавки в практиките за производство на храни като цяло, която е въведена в националното право и е в сила от 1 януари 1992 г.; че е уместно да се запазят особеностите на някои производствени методи; че е уместно да се отчита обичайната почтеност при сделките с тези продукти, както и интересите на потребителите, преди да се разреши да се остави в сила забраната за влагане на някои категории добавки;
като имат предвид, че определянето на даден продукт като традиционен, по отношение на който държава-членка може да остави в сила националните разпоредби, не трябва да засяга разпоредбите на Регламент (ЕИО) № 2081/92 (5) и Регламент (ЕИО) № 2082/92 (6) относно означенията за произход и сертификатите за специфичност;
като имат предвид, че Директива 89/107/ЕИО и специалните директиви разрешават само добавки, които не увреждат общественото здраве; че поради това защитата на общественото здраве не може да е критерий за обосноваване забраната за влагане на някои добавки в някои специфични храни, смятани за традиционни;
като имат предвид, че по принцип забраната за влагане на някои добавки не трябва да води до дискриминация по повод употребата на останалите добавки, които спадат към същата категория, посочена в приложение I към Директива 89/107/ЕИО, и поради това не трябва да влияе върху хармонизирането в Общността;
като имат предвид, че в интерес на прозрачността трябва да се определят забраните за влагане на някои категории добавки в някои категории храни, които държавите-членки могат да запазят като изключение от разпоредбите на Директива 89/107/ЕИО и Специалните директиви 94/35/EО (7), 94/36/EО (8) и 95/2/EО (9);
като имат предвид, че свободата на установяване и свободното движение на стоки не трябва да се нарушават нито от разрешаване за оставяне в сила на националните разпоредби, нито от регламенти за етикетирането с цел разграничаване на такива продукти от подобни храни; че поради това свободното движение, пускането на пазара и производството на подобни храни, смятани за традиционни или нетрадиционни, във всички държави-членки трябва да се запази в съответствие с разпоредбите на Договора,
ПРИЕХА НАСТОЯЩОТО РЕШЕНИЕ:
Член 1
В съответствие с член 3a от Директива 89/107/ЕИО и в съответствие с условията, определени в него, посочените в приложението държави-членки имат право да оставят в сила разпоредбите за забрана влагането на някои категории добавки при производството на храни, изброени в това приложение.
Настоящото решението се прилага без да се засягат Регламент (ЕИО) № 2081/92 и Регламент (ЕИО) № 2082/92.
Член 2
Адресати на настоящото решение са държавите-членки.
Съставено в Брюксел на 19 декември 1996 година.